1.  ปัจจัยความเสี่ยง

1.1 ความเสี่ยงในการประกอบธุรกิจ

การเติบโตของรายจ่ายด้านโฆษณา

  เนื่องจากรายได้หลักในการดำเนินงานของกลุ่มมาจากการขายเวลาโฆษณา ปัจจัยความเสี่ยงหลัก
  ของกลุ่มส่วนหนึ่งจึงได้แก่ การเติบโตของรายจ่ายด้านโฆษณา
  ซึ่งขึ้นอยู่กับภาวะกำลังซื้อของผู้บริโภคในประเทศและภาวะการแข่งขันของผู้ประกอบการในประเทศซึ่งเป็นผู้โฆษณา
  ในส่วนนี้แม้ว่าฝ่ายบริหารจะไม่สามารถควบคุมได้โดยตรงก็ตาม
  แต่ก็น่าเชื่อได้ว่าไม่น่าจะเป็นปัญหาร้ายแรงในการดำเนินการของกลุ่ม
  เนื่องจากผู้โฆษณาหลักของสื่อโทรทัศน์และสื่อวิทยุเป็นสินค้าอุปโภคบริโภคที่มีตลาดใหญ่และมีการแข่งขันค่อนข้างสูง
  นอกจากนั้นจากการฟื้นตัวของปริมาณเม็ดเงินโฆษณาที่กลับโตขึ้นต่อเนื่องตั้งแต่ปี 2542
  ประกอบกับภาวะที่เอื้อให้มีการแข่งขันกันมากขึ้น
  จึงมีผู้โฆษณารายใหม่เข้ามาเพิ่มในตลาดตลอดเวลา
  จึงน่าเชื่อได้ว่าความเสี่ยงที่เม็ดเงินโฆษณาจะยุบตัวลงอีกมีโอกาสน้อย
  และหากจะเกิดขึ้นก็จะเป็นในระยะเวลาช่วงสั้นๆ
  เนื่องจากสภาวะการแข่งขันในตลาดของผู้โฆษณาจะเป็นปัจจัยที่จะกระตุ้นให้เม็ดเงินโฆษณาโตขึ้นอยู่ดี
  อีกทั้งสื่อที่กลุ่มดำเนินการถือได้ว่าเป็นสื่อที่มีประสิทธิภาพสูงในการเข้าถึงกลุ่มผู้บริโภคที่เป็นลูกค้าหลักของผู้โฆษณา

การรักษาส่วนแบ่งตลาด

  การที่กลุ่มบีอีซีเวิลด์ได้เพิ่มประสิทธิภาพในการเข้าถึงผู้ชม
  ให้ได้ดีกว่าผู้ดำเนินการรายอื่นๆในธุรกิจเดียวกันอย่างต่อเนื่อง เช่น การพัฒนาระบบยูเอชเอฟ
  (UHF) นี่ก็เป็นความเสี่ยงอีกประการหนึ่ง
  ว่ากลุ่มจะยังสามารถดำรงหรือเพิ่มประสิทธิภาพในการเข้าถึงนี้ได้ดีประการใด
  แม้ว่าตลอดเวลาที่ผ่านมากลุ่มบริษัทได้ประสบความสำเร็จในการจัดหารายการและปรับปรุงผังรายการเพิ่มประสิทธิภาพนั้นได้โดยดีก็ตาม
  กลุ่มบริษัทก็ยังมีความเสี่ยงในด้านการแข่งขันกับผู้ประกอบการรายอื่นๆ
  ทั้งจากรายเดิมที่อาจเพิ่มประสิทธิภาพได้ดีขึ้น
  และจากรายใหม่ที่อาจเข้ามาเพิ่มในอนาคตหากมีการออกใบอนุญาตให้สร้างเครือข่ายใหม่

การเปลี่ยนแปลงการกำกับดูแลการประกอบการกิจการกระจายเสียง

  ความเสี่ยงจากการเปลี่ยนแปลงการกำกับดูแลการประกอบการกิจการกระจายเสียง
  โดยจะมีองค์กรอิสระขึ้นมากำกับดูแลแทนองค์กรภาครัฐ
  แต่ในประเด็นนี้ก็สามารถคาดได้ว่าจะไม่มีผลกระทบอย่างร้ายแรงต่อกลุ่มบีอีซีเวิลด์
  เนื่องจากได้มีบทเฉพาะกาลในรัฐธรรมนูญคุ้มครองอยู่

การต่ออายุสัญญาในการดำเนินการ

เนื่องจากการจัดตั้งองค์กรอิสระนี้ล่าช้าออกไป ประกอบกับอายุสัญญาในการดำเนินการสถานีวิทยุ ที่กลุ่มบริษัทดำเนินการส่วนหนึ่งเป็นสัญญาปีต่อปี จึงมีความเสี่ยงว่าจะได้รับการต่อสัญญาการดำเนินงานสำหรับคลื่นนั้นหรือไม่ แต่อย่างไรก็ตามสัดส่วนรายได้จากการดำเนินงานวิทยุนี้ต่ำอีกทั้งอัตรากำไรก็ต่ำด้วย ดังนั้นหากแม้ไม่สามารถดำเนินงานในส่วนนี้ต่อได้ก็มีผลกระทบต่อกลุ่มน้อยมาก

การที่มีสื่อโฆษณาใหม่มาทดแทนสื่อโทรทัศน์

  ในส่วนของผลกระทบจากสื่ออื่นที่อาจมาทดแทนสื่อโทรทัศน์ เช่น
  สื่ออิเล็กทรอนิคส์อย่างอินเตอร์เน็ต หรือสื่อโทรทัศน์ในรูปแบบใหม่ เช่นโทรทัศน์ผ่านดาวเทียม
  โทรทัศน์ในระบบดิจิตอล ฯลฯ
  กลุ่มบริษัทเชื่อว่าในระยะเวลาอันใกล้นี้แม้จะเห็นการพัฒนาการในเรื่องนี้ชัดเจนมากขึ้นแต่ก็จะไม่มีผลกระทบใดๆ
  ต่อการดำเนินธุรกิจของกลุ่มโดยเฉพาะรายได้จากการขายเวลาโฆษณาของบริษัท
  ทั้งนี้เนื่องจากเม็ดเงินโฆษณามักจะกระจุกตัวอยู่ในสื่อที่สามารถเข้าถึงกลุ่มเป้าหมายของผู้โฆษณาได้เป็นจำนวนมาก
  ปัจจุบันสื่อโทรทัศน์ระบบบอกรับเป็นสมาชิกนั้น
  ยังไม่ได้รับอนุญาตจากทางราชการให้ขายเวลาโฆษณา จึงมีรายได้ทางเดียวจากค่าสมาชิกเท่านั้น
  ถ้าแม้ว่าโทรทัศน์ระบบบอกรับสมาชิกจะได้รับอนุญาตให้ขายเวลาโฆษณาได้ก็ยังไม่น่าจะมีผลกระทบต่อการดำเนินงานของบริษัท
  เนื่องจากธุรกิจโทรทัศน์ระบบบอกรับเป็นสมาชิกมีกลุ่มผู้ชมเพียงกลุ่มเล็ก ๆ
  จึงอาจถือได้ว่าเป็นตลาดเฉพาะกลุ่ม(NICHE MARKET)ในขณะที่สื่อโทรทัศน์ปกติ (ช่อง 3, 5,
  7, 9, 11 และ iTV)นั้น มีฐานผู้ชมทั่วประเทศที่เป็นตลาดสำหรับผู้อุปโภคบริษัทโดยทั่วไป(MASS
  MARKET) ในทางกลับกันไทยทีวีสีช่อง3
  กลับได้รับประโยชน์ทางอ้อมจากการที่กลุ่มสมาชิกโทรทัศน์ระบบบอกรับเป็นสมาชิกส่วนใหญ่นั้น
  กระจุกตัวอยู่ในกรุงเทพฯในตัวเมืองใหญ่
  ซึ่งการติดตั้งโทรทัศน์ระบบบอกรับเป็นสมาชิกจะช่วยปิดจุดบอดในการแพร่ภาพของโทรทัศน์ปกติ
  โดยช่วยลดปัญหาตึกสูงบังคลื่นสัญญาณโทรทัศน์ไปได้ จึงทำให้ไทยทีวีสีช่อง 3
  ขยายฐานผู้ชมในส่วนนี้ได้เพิ่มมากขึ้น
  และนี่ก็เป็นอีกเหตุผลหนึ่งที่ทำให้ผู้ผลิตหรือเจ้าของสินค้ามีความมั่นใจในการซื้อเวลาโฆษณาของไทยทีวีสีช่อง3
  ว่าจะสามารถเข้าถึงผู้ชมในส่วนนี้ได้มากขึ้นกว่าในอดีต ดังนั้น
  การเลือกลงโฆษณาผ่านสื่อโทรทัศน์ปกติจึงยังเป็นสื่อที่ได้รับความนิยมของกลุ่มผู้ผลิต
  หรือเจ้าของสินค้าอุปโภคบริโภค ในส่วนของสื่ออิเล็กทรอนิคส์อย่างอินเตอร์เน็ต
  แม้ว่าจะเป็นสื่อใหม่ที่ได้รับความนิยมอย่างรวดเร็ว
  แต่ก็เข้าถึงผู้ใช้บริการก็ยังลักษณะเป็นเพียงเฉพาะกลุ่ม(NICHE MARKET)เช่นกัน
  ดังนั้นหากผู้โฆษณาโดยทั่วไปเลือกที่จะใช้สื่อใหม่เช่น อินเตอร์เน็ต โทรทัศน์ในระบบใหม่ๆ
  หรือโทรทัศน์ระบบบอกรับเป็นสมาชิก
  ก็จะเป็นเพียงการเสริมเพิ่มเติมจากการใช้บริการสื่อโทรทัศน์ปกติเท่านั้น
  สื่อใหม่นี้ก็อาจจะช่วยผู้โฆษณาที่ต้องการเข้าถึงแต่ตลาดเฉพาะกลุ่ม
  ซึ่งอาจจะไม่คุ้มถ้าต้องโฆษณาในสื่อที่เป็นMASS ที่มีค่าใช้จ่ายสูงกว่ามาก
  แต่ผู้ใช้โฆษณากลุ่มนี้ก็มิได้เป็นลูกค้าของบริษัทอยู่แล้ว

  1.2 ความเสี่ยงด้านการบริหารและจัดการ

การถือหุ้นในบริษัทโดยกลุ่มผู้ถือหุ้นรายใหญ่

  เนื่องจากกลุ่มตระกูลมาลีนนท์ถือหุ้นในบริษัทร่วมร้อยละ 57
  ของจำนวนหุ้นที่ออกจำหน่ายแล้วทั้งหมดของบริษัท
  จึงทำให้กลุ่มตระกูลมาลีนนท์สามารถควบคุมมติที่ประชุมผู้ถือหุ้นได้เกือบหมดไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
  ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อถ่วงดุลเรื่องที่ผู้ถือหุ้นใหญ่เสนอได้
  อย่างไรก็ตาม ก็ยังมีมาตรการต่างในเรื่องการกำกับดูแลกิจการที่ดี ทั้งที่กำหนดโดยบีอีซี เวิลด์
  เอง หรือที่กำหนดโดยองค์กรกำกับดูแลอื่นๆ ช่วยดูแลลดความเสี่ยงในเรื่องเหล่านี้ให้แก่นักลงทุน
  และผู้ถือหุ้นรายย่อย